## Educació registra 4.000 sol·licituds per a obtindre el certificat automàtic de valencià en les tres primeres hores del procés

*** Des d’este dimarts més de 337.000 persones poden obtindre sense cost el certificat automàtic de reconeixement del valencià
* Els qui estan realitzant els seus estudis en el curs actual rebran el certificat d’ofici, sense que calga fer cap tràmit**

La Conselleria d’Educació, Cultura, Universitats i Ocupació ha registrat 4.000 sol·licituds per a obtindre el certificat automàtic de valencià en les tres primeres hores del procés.

El director general d’Ordenació Educativa i Política Lingüística, Ignacio Martínez, ha indicat que “està tenint molt bona acollida esta mesura, la qual cosa demostra que els ciutadans estaven pendents que este procés s’obrira per a obtindre el seu certificat”.

Des d’este dimarts a les 9:00 hores més de 337.000 persones poden obtindre sense cost el certificat automàtic de reconeixement del valencià. Es tracta d’una mesura arreplegada en la Llei de llibertat educativa.

Ignacio Martínez ha recordat que les persones que van acabar els seus estudis fins al curs 23/24 “poden accedir al procediment que hi ha en la guia PROP de sol·licitud d’homologació i expedició de títols de valencià, i en este cas poden sol·licitar l’acreditació del nivell A2, B1, B2 o C1”.

“No obstant això, per a l’alumnat que està estudiant este curs 24/25 no hauran de fer cap tràmit ja que l’expedició es farà d’ofici i serà la direcció dels centres educatius els qui, a través del sistema ITACA, generaran el certificat mitjançant un procés automatitzat que no suposarà càrrega per als centres” ha afegit el director general.

Martínez ha destacat que esta mesura té un doble objectiu, “d’una banda pretén incentivar l’estudi de l’assignatura de valencià, sobretot en zones castellanoparlants, perquè l’alumnat no sol·licite l’exempció de l’avaluació i la qualificació. D’altra banda, és una mesura de justícia, que equipara el nostre alumnat amb el d’altres comunitats autònomes que així ho tenen establit”.

El B2 s’acreditarà als estudiants que hagen superat la matèria de valencià en els dos cursos de Batxillerat i el C1 en el cas d’aquells que hagen superat la matèria de valencià els 2 cursos de Batxillerat amb una mitjana de l’assignatura igual o major que 7, o en obtindre una qualificació igual o superior a 7 en l’assignatura de valencià en la Prova d’Accés a la Universitat (PAU).

El reconeixement es fa de manera retroactiva per a tots els alumnes que hagen finalitzat els estudis corresponents a ensenyaments LOE. D’esta manera, podran obtindre el certificat l’alumnat que va finalitzar ESO i persones adultes des del curs 2008-09 inclusivament, així com els qui van concloure Primària i Batxillerat, i els que van fer la Prova d’Accés a la Universitat, des del curs 2009-10 inclusivament.

Fecha: 01/10/2024